**Ako sa učiť doma**

Ako som písala minule, je dôležité, aby ste deťom vyčlenili miesto a čas na domáce učenie, kedy si deti môžu pozrieť a vypracovať materiály od svojich učiteľov. Ideálne je, keď učenie bude prebiehať ráno po raňajkách a hygiene, v čase ako keď deti chodili do školy. Odporúčaná denná dĺžka učenia podľa VUDPaP je:

* 1. – 2. ročník ZŠ – 1,5 hodiny denne
* 3. – 4. ročník ZŠ – 2 – 2,5 hodiny denne.

Tento odporúčaný čas je vhodné rozdeliť na dve alebo tri časti denne. Čiže buď na polhodinové alebo 45 minútové intervaly.

Tak poďme sa pozrieť na to, ako sa učiť doma.

**Domáca škola**

Učitelia zadávajú úlohy pre našich žiakov každý týždeň, nájdete ich na našej stránke školy <https://zssnp13spv.edupage.org/a/domaca-skola>

Máte tam uvedené aj maily učiteľov, na ktoré im môžete napísať, prípadne poslať vypracované úlohy.

Čoskoro bude naša škola aj na facebooku (presný termín Vám dáme vedieť), keďže veľa rodičov, ako aj našich žiakov je registrovaných na facebooku a uľahčí to našu vzájomnú komunikáciu.

Prosím, podporujte deti, aby sa snažili vypracovať pracovné listy, ktoré dostanú od svojich učiteľov. Nemusia nad nimi stráviť celé hodiny, stačí, keď si každý deň nájdu aspoň pol hodinku až hodinku času a zopakujú si učivo. Je to pre ich dobro a veľmi im to pomôže pri návrate do školy.

Keď máte viac detí, nechajte staršie deti učiť sa s mladšími, môžu si opakovať sčítanie, odčítanie, násobilku, delenie, vybrané slová, môžu čítať, písať písmená, spievať pesničky, kresliť alebo cvičiť. Vyplňte deťom čas tak, aby počas dňa vystriedali viac aktivít, činností, ktoré ich budú rozvíjať a nezabudnite aj na oddych.

**Učíme na diaľku**

Súčasné obdobie je pre mnohých rodičov, deti a žiakov náročné. Situácia, v ktorej sa nachádzame, je nová pre všetkých – nielen pre deti a rodičov, ale aj pre školy a učiteľov. Na stránke <https://www.ucimenadialku.sk/podpora/pre-rodicov/> preto ponúkame inšpirácie a kontakty na možnosti podpory pre rodičov pri vzdelávaní detí doma, ktoré by im mohli čiastočne uľahčiť situáciu. Zároveň však odporúčame pri akýchkoľvek nejasnostiach či pochybnostiach kontaktovať školu, triednych učiteľov alebo odborných zamestnancov školy.

Tu prinášame niekoľko tipov ako sa môžu deti učiť doma.

**Školský klub – hodina z triedy bez kriedy**

Dovoľte deťom pozerať  *Školský klub – hodina z triedy bez kriedy* na STV 2, prípadne z archívu na stránke <https://www.skolskyklub.net/>

Školský klub bude rozdelený do troch blokov pre 1. a 2. ročník, 3. a 4. ročník a 5. až 7. ročník. Jeden vysielací týždeň je organizovaný ako jeden školský deň - tak, ako deti v škole majú 5 hodín, tak bude aj v Školskom klube každý deň iný predmet. V pondelok bude o prírodovedných predmetoch, v utorok o informatike, v stredu o matematike, vo štvrtok sa bude venovať spoločenskovedným predmetom a v piatok sa zameria na slovenčinu a literatúru. Celý koncept je postavený na prepájaní predmetov a ročníkov, aby aj súrodenci doma mohli spolupracovať a objavovať učivo.

**Tumenca khere – S vami doma**

Od 23.04.2020 bude na STV 2 prebiehať vzdelávacie vysielanie *TUMENCA KHERE (S vami doma)* pre rómske deti. Vysielať sa bude na Dvojke do konca júna každý štvrtok o 14:50.

V programe figurujú nielen bežné domáce aktivity, ale aj veľmi názorné vzdelávanie v štúdiu s moderátorkou Klaudiou Oláhovou a pedagógom Michalom Sivákom. Relácia je špecifická aj tým, že sa v nej prelínajú slovenčina a rómčina.

Na dnes je to všetko, prajem Vám všetko dobré a nezabudnite podporovať deti v učení.

Mgr. Daniela Juščáková

Sociálny pedagóg